CELEX: 62012TN0424
Language: lt
Date: 2012-09-26 00:00:00
Title: Byla T-424/12: 2012 m. rugsėjo 26 d. pareikštas ieškinys byloje UAB „Gaumina“ prieš Europos lyčių lygybės institutą

1.12.2012   
            
            
               LT
            
            
               Europos Sąjungos oficialusis leidinys
            
            
               C 373/9
            
         2012 m. rugsėjo 26 d. pareikštas ieškinys byloje UAB „Gaumina“ prieš Europos lyčių lygybės institutą
   
   (Byla T-424/12)
   2012/C 373/15
   Proceso kalba: lietuvių
   
      Šalys
   
   
      Ieškovė: UAB „Gaumina“ (Vilnius, Lietuva), atstovaujama advokato Sauliaus Avižos
   
      Atsakovas: Europos lyčių lygybės institutas
   
      Reikalavimai
   
   Ieškovė Bendrojo Teismo prašo:
   
               —
            
            
               panaikinti Europos lyčių lygybės instituto 2012 m. liepos 26 d. sprendimą atmesti UAB „Gaumina“ pasiūlymą konkurse Nr. EIGE/2012/ADM/13,
            
         
               —
            
            
               įpareigoti Europos lyčių lygybės institutą tęsti pirkimo procedūras ir vertinti UAB „Gaumina“ pasiūlymą konkurse Nr. EIGE/2012/ADM/13.
            
         
      Ieškinio pagrindai ir pagrindiniai argumentai
   
   Grįsdama ieškinį ieškovė remiasi dviem pagrindais.
   
               1.
            
            
               Pirmasis ieškinio pagrindas, susijęs su skaidrumo principo pažeidimu ir sprendimo nepagrįstumu
               
                           —
                        
                        
                           Ieškovė teigia, kad, vykdydamas konkursą Nr. EIGE/2012/ADM/13 dėl paslaugų, skirtų komunikacijos veikloms, pagal Reglamento Nr. 1605/2002 (1), Reglamento Nr. 2342/2002 (2), Reglamento Nr. 1922/2006 (3) ir Konkurso sąlygų nuostatas, Europos lyčių lygybės institutas pažeidė reikalavimus informuoti dalyvį apie jo pasiūlymo atmetimo priežastis bei motyvus (Reglamento Nr. 1605/2002 100 straipsnio 2 dalis) ir skaidrumo principą (Reglamento Nr. 1605/2002 89 straipsnio 1 dalis), kai, remdamasis subjektyviais ir abstrakčiais techninių pasiūlymų vertinimo kriterijais, atmetė jos pasiūlymą ir nenurodė tokio sprendimo priežasčių ir skirto balų skaičiaus net po papildomo kreipimosi dėl informacijos pateikimo.
                        
                     
         
               2.
            
            
               Antrasis ieškinio pagrindas, susijęs su neteisingu ieškovės pasiūlymo vertinimu ir sprendimo atmesti pasiūlymą nepagrįstumu
               
                           —
                        
                        
                           Ieškovės teigimu, Europos lyčių lygybės institutas netinkamai įvertino jos techninį pasiūlymą ir pažeidė vienodų sąlygų ir nediskriminavimo principus (Reglamento Nr. 1605/2002 89 straipsnio 1 dalis), kai jos pasiūlymą atmetė dėl to, jog techninė jo dalis buvo įvertinta nepakankamu balų skaičiumi, nors pasiūlymas ir atitiko Konkurso sąlygų reikalavimus, sutarties tikslus ir uždavinius. Kad pasiūlymas buvo netinkamai įvertintas patvirtina ir tai, kad atsakovas nepateikė jokių motyvų ir paaiškinimų dėl atskirų techninių pasiūlymų vertinimo kriterijų balų, taip pat informacijos, kiek balų buvo skirta techniniam pasiūlymui apskritai.
                        
                     
         
      (1)  2002 m. birželio 25 d. Tarybos reglamentas (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2004 m. specialusis leidimas lietuvių k., 1 sk., 4 t., p. 74)
   
      (2)  2002 m. gruodžio 23 d. Komisijos reglamentas (EB, Euratomas) Nr. 2342/2002, nustatantis išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (2004 m. specialusis leidimas lietuvių k., 1 sk., 4 t., p. 145)
   
      (3)  2006 m. gruodžio 20 d. Europos Parlamento ir Tarybos reglamentas (EB) Nr. 1922/2006, įsteigiantis Europos lyčių lygybės institutą (OL L 403, 2006 12 30, p. 9)